Komisijos reglamentas (EB) Nr. 797/2002
2002 m. gegužės 14 d.
iš dalies keičiantis Tarybos reglamento (EEB) Nr. 3030/93 dėl tam tikrų tekstilės produktų importo iš trečiųjų šalių bendrųjų taisyklių III ir VIII priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 3030/93 dėl tam tikrų tekstilės produktų importo iš trečiųjų šalių bendrųjų taisyklių [1] su paskutiniais pakeitimais, padarytais Komisijos reglamentu (EB) Nr. 27/2002 [2], ypač į jo 19 straipsnį,
kadangi:
(1) Taryba Reglamentu (EB) Nr. 2474/2000 [3] nustatė tekstilės produktų ir drabužių, kuriuos nuo 2002 m. sausio 1 d. reikia įtraukti į Bendrąjį susitarimą dėl muitų tarifų ir prekybos (GATT), sąrašą.
(2) 2001 m. gruodžio 11 d. Kinijos Liaudies Respublika tapo pilnateise Pasaulio Prekybos Organizacijos nare. 2002 m. sausio 1 d. pilnateisiu nariu tapo Taivanis.
(3) Taivanio naudojami kilmės pažymėjimas ir eksporto sertifikatas šiek tiek skiriasi nuo standartinio pavyzdžio Reglamente (EEB) Nr. 3030/93. Pavyzdžius pateikė Taivanio valdžios institucijos.
(4) Siekiant laikytis Bendrijos tarptautinių įsipareigojimų abiems šalims reikia pritaikyti lankstumo nuostatas, kaip nustatyta Reglamente (EEB) Nr. 3030/93.
(5) Reglamentą (EEB) Nr. 3030/93 reikėtų atitinkamai iš dalies pakeisti.
(6) Siekiant užtikrinti, kad Bendrija laikytųsi savo tarptautinių įsipareigojimų, šiame reglamente numatytos priemonės turėtų būti taikomos nuo 2002 m. sausio 1 dienos.
(7) Šiame reglamente numatytos priemonės atitinka Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 3030/93 iš dalies keičiamas taip:
1. III priedas iš dalies keičiamas laikantis šio reglamento priedo A dalies.
2. VIII priedas pakeičiamas šio reglamento priedo B dalyje pateiktu tekstu.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2002 m. sausio 1 dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gegužės 14 d.